Okvir 3. Primjeri regulatornog pojednostavnjenja postojećeg zakonodavstva ·Prijedlog modernizacije PDV-a za prekograničnu e-trgovinu (B2C) (COM(2016) 757). Taj je prijedlog namijenjen pojednostavnjenju složenih obveza PDV-a vezanih uz prekograničnu e-trgovinu i stvaranju jednakih uvjeta za poduzeća iz EU-a i trećih zemalja, jer poduzeća iz trećih zemalja često nepropisno prodaju bez naplate PDV-a. Očekuje se da će se tim prijedlogom poduzećima smanjiti troškovi izvršenja obveze PDV-a za 2,3 milijarde EUR godišnje od 2021., a istodobno će se državama članicama povećati prihod od PDV-a za sedam milijardi EUR. ·Prijedlog uredbe o uspostavljanju jedinstvenog digitalnog portala za pružanje informacija, postupaka, pomoći i usluga rješavanja problema (COM(2017)256). Postoje značajne prepreke i za građane i za poduzeća kad se žele preseliti u drugu zemlju EU-a, tamo prodavati proizvode ili pružati usluge. Pronalaženje relevantnih, točnih i razumljivih informacija na internetu, kao i mogućnost provođenja administrativnih postupaka na internetu presudni su za one koji žele iskoristiti prednosti jedinstvenog tržišta, ali su često složeni, dugotrajni i skupi, a ponekad i nemogući. Kad su informacije u pitanju, poduzeća bi mogla uštedjeti između 11 i 55 milijardi EUR godišnje za istraživanje samo devet poslovnih tema. Preferiranom opcijom smanjilo bi se za 60 % onih 1,5 milijuna sati koliko građani trenutačno provedu na internetu istražujući sedam ključnih tema prije odlaska u inozemstvo. ·Prijedlog Uredbe o europskim poslovnim statistikama (COM(2017) 114). Postojeći je sustav za izradu europskih poslovnih statistika podijeljen na brojne uredbe specifične za pojedina područja. To dovodi do nedosljednosti prikupljenih podataka i neučinkovitosti izrade statistika. Novim prijedlogom stavilo bi se izvan snage 10 postojećih akata i osigurao zajednički pravni okvir za izradu i sastavljanje poslovnih statistika. Očekuje se da će se predloženim pravnim okvirom ostvariti bolja kvaliteta statistika i postići racionalizacija nacionalnih postupaka izrade statistika i smanjenje statističkog opterećenja ispitanika koji dostavljaju podatke. Novim bi se prijedlogom postiglo smanjenje administrativnog opterećenja poduzeća za najmanje 13,5 % godišnje, velikim dijelom zbog ušteda u izradi statistika o trgovini unutar EU-a. ·Revizija Uredbe o infrastrukturi europskog tržišta (Pravila o OTC izvedenicama, središnjim drugim ugovornim stranama i trgovinskim repozitorijima) (COM(2017)208). Prijedlog sadržava nekoliko ciljanih izmjena postojeće uredbe, posebno kako bi se pojednostavnila pravila i uklonili preveliki troškovi i opterećenja za mala poduzeća u financijskom sektoru, a da se pritom ne ugrozi financijska stabilnost. Kombinirani učinak svih preferiranih opcija, izračunat isključivo za potrebe procjene učinka, bio bi smanjenje troškova u rasponu od 2,3 milijarde EUR do 6,9 milijardi EUR za fiksne (jednokratne) troškove i od 1,1 milijardu EUR do 2,66 milijardi EUR za operativne troškove. ·Prijedlog uredbe o upravljanju energetskom unijom (COM(2016) 759). Ovim bi se prijedlogom znatno smanjilo administrativno opterećenje država članica, Komisije i ostalih institucija EU-a racionaliziranjem trenutačnih zahtjeva za planiranje i izvješćivanje u području energetske i klimatske politike, koji su sadržani u više različitih pravnih instrumenata s različitim ciklusima izvješćivanja. Prijedlogom se objedinjuje, usklađuje ili stavlja izvan snage više od 50 postojećih pojedinačnih obveza planiranja, izvješćivanja i praćenja. Očekuje se da bi se time na administrativnim troškovima uštedjelo više od 3,4 milijuna EUR. ·Prijedlog o interoperabilnosti elektroničkih sustava za naplatu cestarine i olakšavanju prekogranične razmjene informacija o vožnji bez plaćanja pristojbi za ceste u Uniji (COM(2017) 280). Prijedlogom u cilju rješenja problema loše interoperabilnosti europskih sustava i infrastrukture za naplatu cestarine olakšao bi se ulazak na tržište novim pružateljima usluga i dopustilo opremanje vozila tehnički manje složenim navigacijskim uređajima (engl. „non-GPS”). Procjenjuje se da zbog loše interoperabilnosti godišnje nastaju nepotrebni troškovi u iznosu od 334 milijuna EUR. ·Prijedlog izmjene ograničenja uporabe opasnih tvari u električnoj i elektroničkoj opremi (COM(2017) 38). Predloženim bi se mjerama obnovilo sekundarno tržište i povećala raspoloživost rezervnih dijelova za određenu opremu. Smanjili bi se troškovi i administrativno opterećenje za poduzeća i tijela javne uprave, nastale bi nove tržišne prilike za industriju održavanja i popravaka i sekundarnog trgovanja, stvorio bi se pozitivan društveni učinak, što obuhvaća i bolnice u EU-u, koje bi zadržavanjem mogućnosti preprodaje i kupnje rabljenih medicinskih proizvoda nakon 2019. uštedjele oko 170 milijuna EUR. Isključivanjem orgulja iz područja primjene Direktive pomoglo bi se u sprečavanju gubitka do 90 % radnih mjesta u tom sektoru i godišnjeg gubitka do 65 milijuna EUR u razdoblju do 2025.